Apstiprināts

Rīgas domes

Pilsētas attīstības departamenta

atbalsta programmas

„Atbalsts tehnoloģiju uzstādīšanai

Viedpilsētas tehnoloģiju pilotteritorijās”

līdzfinansējuma piešķiršanas komisijas

25.10.2021. sēdē

**Rīgas pilsētas pašvaldības**

**atbalsta programmas „Atbalsts tehnoloģiju uzstādīšanai Viedpilsētas tehnoloģiju pilotteritorijās” nolikums**

**Identifikācijas numurs VPT2021**

# I. Vispārīgie jautājumi

1. Nolikums nosaka kārtību, kādā Rīgas pilsētas pašvaldība piešķir atbalstu Rīgas pilsētas pašvaldības atbalsta programmas „Atbalsts tehnoloģiju uzstādīšanai Viedpilsētas tehnoloģiju pilotteritorijās” (turpmāk – Programma) ietvaros.
2. Programmu rīko Rīgas domes Pilsētas attīstības departaments (turpmāk – Pašvaldība), kas atrodas Rīgā, Amatu ielā 4, LV-1050. Programmas rīkotāja pilnvarotā kontaktpersona ir Darja Sējāne, tālr.: 67105421, e-pasta adrese: darja.sejane@riga.lv. Visa komunikācija ar Programmas dalībniekiem notiks e-pastā, rakstot uz pieteikumā par dalību Programmā (turpmāk – Pieteikums) norādītajām kontaktpersonu e-pasta adresēm.
3. Nolikumā lietotie termini:
	1. Atbalsts – Programmas ietvaros piešķirtais līdzfinansējums tehniskās dokumentācijas sagatavošanai un saskaņošanai, kā arī nepieciešamo tehnoloģiju vai prototipu uzstādīšanai uz Rīgas domes kapitālsabiedrību pārziņā esošajiem inženiertehniskajiem objektiem (luksoforiem, apgaismes stabiem, gūlijām u.c) un uzstādīto ierīču demontāžai.
	2. Pretendents – Latvijas Republikas Uzņēmumu reģistra Komercreģistrā (turpmāk – Komercreģistrs) reģistrēts komersants, kas iesniedzis Pieteikumu:
		1. individuālais komersants;
		2. sabiedrība ar ierobežotu atbildību un mazkapitāla sabiedrība ar ierobežotu atbildību;
		3. akciju sabiedrības;
		4. pilnsabiedrība, komandītsabiedrība, Latvijas komersantu filiāle, ārvalstu komersantu filiāle un Eiropas komercsabiedrība;
	3. Atbalsta saņēmējs – Komercreģistrā reģistrēts komersants, kas noslēdzis līgumu (5 pielikums) ar Pašvaldību;
	4. Atbalstāmas izmaksas – izdevumi, kurus Programmas ietvaros Atbalsta saņēmējs var segt no saņemtā atbalsta līdzekļiem;
	5. Neatbalstāmas izmaksas – izdevumi, kurus Programmas ietvaros Atbalsta saņēmējs nevar segt no saņemtā atbalsta līdzekļiem;
4. Programmas mērķauditorija ir inovatīvi, zināšanās un tehnoloģijās balstīti uzņēmumi, kam jau ir esoši produkti/pakalpojumi un kam Programmas ietvaros piešķirtais Atbalsts nepieciešams, lai iegūtu datus vai testētu jau izstrādātu tehnoloģiju prototipus pilsētvidē Pašvaldības noteiktajās Viedpilsētas tehnoloģiju pilotteritorijās (1. pielikums) un pēc tam iegūtos datus un secinājumus izmantotu produkta/pakalpojuma attīstīšanai, jaunu tirgu iekarošanai, pozīciju nostiprināšanai tirgū vai ražošanas/pārdošanas apjomu palielināšanai.
5. Programmas mērķi ir:
	1. atvieglot uzņēmumiem administratīvo un finansiālo slogu, kas saistīts ar prototipu un datu ieguves tehnoloģiju uzstādīšanu pilsētvidē Viedpilsētas tehnoloģiju pilotteritorijās;
	2. veicināt jaunu viedu tehnoloģisko risinājumu testēšanu un attīstību pilsētvidē;
	3. sekmēt viedos risinājumos balstītu uzņēmumu attīstību, tajā skaitā palielināt finansējuma pieejamību inovatīviem un zināšanu ietilpīgiem uzņēmumiem;
	4. paplašināt Rīgas domes kapitālsabiedrību pārziņā esošo inženiertehnisko objektu izmantošanas iespējas, nodrošinot to efektīvāku un daudzpusīgāku izmantošanu;
	5. veicināt Pašvaldības izveidoto Viedpilsētas tehnoloģiju pilotteritoriju izmantošanu.
6. Programmas dalībnieki var iegūt tiesības 5 (piecu) darba dienu laikā no Programmas rezultātu publiskošanas brīža mājaslapā <https://www.riga.lv/lv/atbalsta-programmas>, bet ne vēlāk kā līdz 2021. gada 10. decembrim noslēgt līgumu ar Pašvaldību par Atbalsta saņemšanu no Pašvaldības Programmai paredzētiem finanšu līdzekļiem.
7. Līguma abpusējas parakstīšanas diena ir uzskatāma par *de minimis* atbalsta piešķiršanas brīdi.
8. Atbalstu šī Nolikuma ietvaros sniedz saskaņā ar Eiropas Komisijas 2013. gada 18. decembra Regulu (EK) Nr.1407/2013 par Līguma par Eiropas Savienības darbību 107. un 108. panta iemērošanu *de minimis* atbalstam (Eiropas savienības Oficiālais Vēstnesis, 2013. gada 24. decembris, Nr.L 352/1) un ievērojot Ministru kabineta 2018. gada 21. novembra noteikumiem noteikumos Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” noteikto kārtību.
9. Maksimāli pieļaujamā Atbalsta intensitāte ir 100% no Pieteikumā norādītajām atbalstāmajām izmaksām, taču vienam Atbalsta pretendentam noteiktais maksimāli pieļaujamais Atbalsta apmērs nepārsniedz EUR 10 000,00 (desmit tūkstoši *euro*, 00 centu), izvērtējot Pieteikuma 4. punktā pieejamo informāciju.
10. *De minimis* Atbalsts Programmas ietvaros tiek sniegts granta veidā.
11. Atbalsta Programmā 2021. gadā pieejamais budžets (publiskais finansējums) ir līdz EUR 10 000,00 (desmit tūkstoši *euro*, 00 centu). Kopējais budžets var tikt palielināts, ja Pašvaldība identificē šādu iespēju un nepieciešamību.
12. Programmas ietvaros ir iespējams uzstādīt tikai tādas datu ieguves tehnoloģijas un prototipus, kurus plānots uzstādīt uz 2.pielikumā norādītajiem Rīgas domes kapitālsabiedrību pārziņā esošajiem inženiertehniskajiem objektiem.
13. Atbalsta apguve jāuzsāk ne vēlāk kā 1 mēnesi pēc līguma noslēgšanas ar Pašvaldību. Viedpilsētas tehnoloģiju pilotteritorijās Programmas ievaros uzstādītās tehnoloģijas Atbalsta saņēmējs varēs testēt un no tām iegūt datus ne ilgāk kā 12 mēnešus pēc konkrētās ierīces uzstādīšanas un nodošanas ekspluatācijā, ja vien netiks noslēgta atsevišķa rakstveida vienošanās ar Pašvaldību par ilgāku iekārtas izmantošanas laika periodu.
14. Atbalsta saņēmējam nav aizliegts piedalīties arī citās uzņēmējdarbības veicināšanas programmās un saņemt visa veida atbalstu no citiem avotiem par citām attiecināmajām izmaksām, atbilstoši Latvijas Republikā spēkā esošajiem normatīvajiem aktiem un ņemot vērā, ka atbalstu attiecībā uz vienām un tām pašām attiecināmajām izmaksām nedrīkst apvienot.
15. Pirms finansējuma piešķiršanas Pašvaldība pārbauda personas vai saistīto personu grupas fiskālajā gadā un iepriekšējos divos fiskālajos gados saņemto *de minimis* atbalsta apjomu saskaņā ar Eiropas Komisijas Regulas Nr. 1407/2013 3. panta 2. punktā noteikto maksimālo apmēru EUR 200 000,00 (kravu komercpārvadājumu autotransporta uzņēmumam - EUR 100 000,00). Saistītas personas šī Nolikuma izpratnē atbilst Eiropas Komisijas Regulas Nr. 1407/2013 2. panta 2. punktā noteiktajai „viena vienota uzņēmuma” definīcijai.
16. Visi dati, kas saistīti ar *de minimis* atbalsta piešķiršanu, uzglabājami atbilstoši Eiropas Komisijas Regulas (ES) Nr.1407/2013 6. panta 4. punktam. Pašvaldība nodrošina dokumentācijas uzglabāšanu un informācijas pieejamību vismaz 10 (desmit) gadus no dienas, kurā saskaņā ar Nolikumu piešķirts pēdējais *de minimis* atbalsts, savukārt Atbalsta saņēmējs uzglabā dokumentāciju un nodrošina informācijas pieejamību vismaz 10 (desmit) gadus no Atbalsta piešķiršanas dienas.
17. Pēc līguma noslēgšanas ar Atbalsta saņēmēju Pašvaldība veic tā reģistrāciju *de minimis* atbalsta uzskaites sistēmā, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

# II. Programmas izsludināšana

1. Programmas rīkotājs paziņojumu par Programmas sākšanu publicē Rīgas domes mājaslapā sadaļā “Atbalsta programmas” <https://www.riga.lv/lv/atbalsta-programmas>. Paziņojumā tiek norādīta šāda informācija:
	1. Programmas rīkotājs;
	2. Programmas nosaukums;
	3. Pieteikumu iesniegšanas vieta;
	4. Pieteikumu iesniegšanas termiņš;
	5. kontaktinformācija jautājumu un neskaidrību gadījumā;
	6. norāde par to, kur iespējams iepazīties ar Programmas nolikumu.
2. Ar Programmas nolikumu var iepazīties lejupielādējot to tīmekļa vietnē <https://www.riga.lv/lv/atbalsta-programmas>, konkrētās atbalsta programmas sadaļā “Nolikums un veidlapas”.
3. Šī nolikuma 7. punktā minēto līgumu var parakstīt līdz 2021.gada 10.decembrim.

# III. Atbalsta pretendentam noteiktās prasības

1. Pieteikumu nevar iesniegt Pretendents:
	1. kam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums vai kuru saimnieciskā darbība ir izbeigta, vai tas atbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
	2. Atbalsts netiek piešķirts, ja līguma ar Pašvaldību par Atbalsta saņemšanu noslēgšanas dienā vai pēdējā dienā pirms līguma noslēgšanas, par kuru ir publiski pieejama informācija VID nodokļu parādnieku datu bāzē (https://www6.vid.gov.lv/NPAR) pilnā apmērā un normatīvajos aktos noteiktajos termiņos Pretendents nav samaksājis nodokļus un citus valsts vai pašvaldību noteiktos obligātos maksājumus (parādu summa līdz EUR 150,00 (viens simts piecdesmit *euro*, 00 centu) netiek ņemta vērā).
	3. *De minimis* atbalsts netiek piešķirts Eiropas Komisijas Regulas Nr.1407/2013 1. panta 1. punktā noteiktajām nozarēm un darbībām. Līdz ar to, lai *de minimis* atbalsts tiktu piešķirts, Atbalsta saņēmējs nodrošina, ka darbības/izmaksas programmas īstenošanai tiek nošķirtas atbilstoši Eiropas Komisijas Regulas Nr.1407/2013 1. panta 2. punktam, lai ar Eiropas Komisijas Regulu Nr.1407/2013 neatbalstāmās nozares negūtu labumu no atbalsta, kas piešķirts saskaņā ar Regulu Nr.1407/2013. *de minimis* Atbalsts netiek piešķirts Pretendentiem, kas savas atbalstāmās saimnieciskās darbības plāno:
		1. alkoholisko dzērienu ražošanas nozarē;
		2. tabakas izstrādājumu ražošanas nozarē;
		3. azartspēļu vai derību nozarē;
		4. ar intīma rakstura izklaidi saistītā nozarē;
		5. ar finanšu un apdrošināšanas pakalpojumiem saistītā nozarē;
		6. darbībām zvejniecības un akvakultūras, lauksaimniecības produktu primārās ražošanas un lauksaimniecības produktu pārstrādes un tirdzniecības (ar nosacījumiem) nozarēs, kas minētas Eiropas Komisijas Regulas Nr. 1407/2013 1. panta 1. punkta a) - c) apakšpunktos;
		7. mežsaimniecības nozarē;
		8. darbībām, kas saistītas ar eksportu uz trešajām valstīm vai dalībvalstīm, tas ir, atbalstu, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām un, ja importa preču vietā tiek izmantotas vietējās preces, kas minētas Eiropas Komisijas Regulas Nr. 1407/2013 1. panta 1. punkta d) - e) apakšpunktos.
	4. kas ir pārkāpis kaut vienu šī nolikuma punktu.
2. Atbalsts Programmā netiek piešķirts Pretendentiem, kuru kapitāldaļu turētāju vidū un/vai paraksttiesīgo personu vidū ir personas, kuras (saskaņā ar LR Komercreģistrā reģistrēto informāciju) ir darba tiesiskajās attiecībās ar Rīgas pilsētas pašvaldību un tās struktūrvienībām (attiecināms tikai uz centrālo administrāciju un nozaru departamentiem, izņemot kultūras kolektīvu vadītājus un izglītības iestāžu darbiniekus).
3. Atbalsts Programmā netiek piešķirts Pretendentiem, kuru darbībā Datu valsts inspekcija ir konstatējusi 27.04.2016. Eiropas Parlamenta un Padomes regulas Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) pārkāpumus saistībā ar produktiem/pakalpojumiem, kas tiek pieteikti Atbalstam.
4. Pretendents, kas Pieteikumu vērtēšanas gaitā ir centies iegūt konfidenciālu informāciju vai mēģinājis ietekmēt lēmumu pieņemšanas procesu, nekavējoties tiek izslēgts no tālākās Pieteikumu vērtēšanas.

# IV. Atbalstāmās un neatbalstāmās izmaksas

1. Par atbalstāmām tiek noteiktas izmaksas, kas tieši saistītas ar šādām vajadzībām:
	1. Projektēšanas un tehniskās dokumentācijas saskaņošana ar Rīgas domes atbildīgajām struktūrvienībām un kapitālsabiedrībām un citām institūcijām atbilstoši nepieciešamībai;
	2. Tehnoloģijas vai prototipa uzstādīšana uz Pieteikuma 2. pielikumā norādītajiem Rīgas domes kapitālsabiedrību pārziņā esošajiem inženiertehniskajiem objektiem, t.sk. citas izmaksas, kas tiešā veidā ir saistītas un nav klasificējamas zem 21.3. punkta minētajām darbībām;
	3. Nomas maksa atbilstoši konkrētās kapitālsabiedrības aktuālajam cenrādim par inženiertehniskā objekta izmantošanu (ja izvēlētajam objektam ir noteikta nomas maksa) un patērētajiem resursiem, piemēram, elektroenerģiju;
	4. Uzstādītās tehnoloģijas vai prototipa demontāža pēc noslēgtajā atbalsta līgumā noteiktā ekspluatācijas perioda beigām.
2. Par neatbalstāmām izmaksām tiek noteiktas:
	1. tehnoloģijas vai prototipa izstrādes, pilnveidošanas vai pielāgošanas uzstādīšanai Viedpilsētas tehnoloģiju pilotteritorijās izmaksas;
	2. Pieteikuma sagatavošanas izmaksas;
	3. iegūto datu uzkrāšanas un analīzes izmaksas;
	4. izmaksas, kas saistītas ar tehnoloģijas vai prototipa transportēšanu uz/no izvēlētās uzstādīšanas vietas;
	5. izmaksas, kas saistītas ar iekārtas demontāžu gadījumā, ja netiek ievēroti līguma par Atbalsta saņemšanu nosacījumi;
	6. izmaksas, kas radušās pirms līguma par Atbalsta saņemšanu noslēgšanas;
	7. visas citas izmaksas, izņemot tās, kas iekļautas šī nolikuma 25. punktā.
3. Pašvaldības izveidotā Programmas Līdzfinansējuma piešķiršanas komisija (turpmāk – Komisija) nepiešķir Atbalstu, ja no Pieteikuma izriet, ka no datu ieguves tehnoloģijām vai prototipiem iegūtos datus daļēji vai pilnībā paredzēts komercializēt, publicēt vai izmantot personīgiem nolūkiem.

# V. Pieteikumu noformējums

1. Pieteikums un pielikumi jānoformē datorrakstā, valsts valodā.
2. Pieteikuma saturam jābūt sagatavotam \*.doc formātā. Pielikumiem jābūt sagatavotiem \*.xls, \*.pdf vai \*.jpg formātos. Visiem Pieteikuma failiem jābūt arhivētiem (sazipotiem) vienā kopīgā failā.
3. Pieteikuma kopējais izmērs nedrīkst pārsniegt 30 MB. Pieteikumā drīkst ievietot saites uz liela izmēra pielikumiem, kas ir lejupielādējami internetā.
4. Ja Pieteikumu paraksta persona bez paraksta tiesībām uzņēmumā, ir jāpievieno attiecīga pilnvara.
5. Pieteikuma lapām jābūt numurētām.
6. Pieteikumam jāsastāv no šādām sastāvdaļām:
	1. Pieteikuma veidlapa (3. pielikums);
	2. Pieteikumam iespējams pievienot arī citus, šajā nolikumā neminētus pielikumus – fotogrāfijas, shēmas, līdz šim veikto prototipu testu apskatus u.tml.;
7. Līgums (5. pielikums), vērtēšanas tabula (4. pielikums), kā arī Komisijas locekļu apliecinājums (6. pielikums) pieteikumam nav jāpievieno.
8. Ja Pieteikuma veidlapa būs aizpildīta nepilnīgi vai nebūs aizpildīta vispār, Pieteikums tiks izslēgts no tālākas vērtēšanas.
9. Viens Pretendents var iesniegt vairākus Pieteikumus, bet tie nevar tikt apvienoti viena projekta realizācijai.

# VI. Pieteikuma iesniegšanas kārtība

1. Pieteikums iesniedzams Pašvaldībā, elektroniskā veidā, nosūtot to uz e-pastu pad@riga.lv. Pieteikumam (visiem iesniedzamajiem failiem) jābūt parakstītam ar drošu elektronisko parakstu. E-pasta tematā (*subject*) jābūt rakstītam – “Pieteikums Viedpilsētas pilotteritoriju atbalsta programmai (Id.Nr. VPT2021)”.
2. Pieteikums jāiesniedz līdz 2021. gada 22. novembra plkst. 11.00(pēc Latvijas laika). Par iesniegtu Pieteikums tiek uzskatīts tā saņemšanas, nevis nosūtīšanas brīdī.
3. Līdz Pieteikuma iesniegšanai Pašvaldībā atbalsta Pretendentam *de minimis* atbalsta uzskaites sistēmā ir jāizveido un jāreģistrē *de minimis* uzskaites veidlapa un Pieteikuma veidlapā (3. pielikums) jānorāda reģistrētās veidlapas numurs. Pretendents *de minimis* sistēmai var piekļūt izmantojot VID EDS sistēmu.
4. Pieteikuma papildināšana vai labošana pēc 38.punktā minētā termiņa nav iespējama.
5. Pieteikumi, kas tiks saņemti vēlāk nekā 38. punktā minētajā termiņā vai citā veidā nekā norādīts 37. punktā, tiks izslēgti no tālākas vērtēšanas.

# VII. Pieteikumu vērtēšana un rezultātu pasludināšana

1. Vērtēšana tiek organizēta divos posmos:
	1. pirmajā posmā tiek noteikta Pieteikuma atbilstība administratīvajiem vērtēšanas kritērijiem un tiek vērtēts Pieteikums atbilstoši kvalitātes kritērijiem (4. pielikums);
	2. Pieteikums, kas saņēmis vismaz vienu vērtējumu „Nē” kādā no administratīvajiem vērtēšanas kritērijiem, tiek noraidīts un netiek vērtēta tā atbilstība kvalitātes kritērijiem. Pieteikuma vērtēšanu veic Komisija.
2. Pirmā posma vērtēšana pēc kvalitātes kritērijiem notiek, Komisijas locekļiem vienojoties par katram Pretendentam piešķiramo punktu skaitu katrā kritērijā. Piešķirtais vērtējums tiek noapaļots līdz skaitlim bez zīmēm aiz komata. Komisijas sekretārs Pieteikumu vērtēšanas gaitā saskaņā ar šo vērtējumu aizpilda un vērtēšanai beidzoties sagatavo vērtēšanas kopsavilkumu, kuru ar savu parakstu apstiprina visi Komisijas locekļi.
3. Vērtēšanas kopsavilkuma rezultāti tabulā tiek secīgi sakārtoti, kā pirmo norādot to Pieteikumu, kas saņēmis visaugstāko punktu skaitu, bet kā pēdējo – to Pieteikumu, kas saņēmis vismazāko punktu skaitu. Vienāda punktu skaita gadījumā augstāku vietu ieņem tas Pretendents, kurš Pieteikumu, saskaņā ar Nolikuma 38. punktu, iesniedzis agrāk.
4. Ne vairāk kā 10 Pretendenti, kas saņēmuši vislielāko punktu skaitu, tiek aicināti uz Pieteikumu vērtēšanas pasākumu jeb otro posmu, kas tiek organizēts tiešsaistē, izmantojot tiešsaistes platformu *Microsoft Teams*.
	1. Pieteikumu vērtēšanas otrā posma ietvaros, Pretendents sagatavo līdz 5 minūšu garu prezentāciju un vērtēšanas pasākuma laikā to prezentē Komisijai;
	2. Prezentācijā Pretendentiem jāsniedz īsa informācija par to:
		1. kā un kādiem mērķiem uzņēmums pašlaik iegūst datus reālā vidē no dažādām tehnoloģijām un/vai veic prototipu testus;
		2. kāda tehnoloģija/ierīce tiks uzstādīta un kā notiks tās uzturēšana un apkalpošana ekspluatācijas laikā;
		3. kāpēc tehnoloģiju nepieciešams uzstādīt tieši Pieteikuma 3. pielikumā norādītajā atrašanās vietā;
		4. kādus datus un ar kādu regularitāti plānots iegūt no tehnoloģijas;
		5. kā iegūtie dati vai veiktie prototipa testi pēc tam tiks izmantoti produkta/pakalpojuma attīstīšanai, jaunu tirgu iekarošanai, pozīciju nostiprināšanai tirgū vai ražošanas/pārdošanas apjomu palielināšanai;
		6. kā iegūtie dati vai veiktie prototipa testi pēc tam var tikt izmantoti Pašvaldības funkciju izpildei un/ vai funkciju izpildes uzlabošanai.
	3. Vērtēšanas pasākuma laikā pēc katras Pretendenta prezentācijas, Komisijas locekļiem kopā būs atvēlētas līdz 10 minūtēm jautājumu uzdošanai.
	4. Vērtēšanas pasākuma norises laiks tiks izsūtīts katram Pretendentam atsevišķi uz Programmas Pieteikumā norādīto e-pasta adresi.
	5. Pēc prezentācijām un atbildēm uz uzdotajiem jautājumiem Komisija vērtēs Pretendentu vēlmi un sagatavotību pilsētvidē uzstādīt tehnoloģiju vai testēt prototipu. Vērtēšana notiek, izmantojot punktu metodi, vērtējot Pieteikumus skalā no 1 (zemākais vērtējums) līdz 10 (augstākais vērtējums) pēc šādiem kritērijiem:
		1. līdzšinējā pieredze dažādu reālā vidē iegūto datu apstrādē vai prototipu testēšanā;
		2. nepieciešamība uzstādīt tehnoloģiju/prototipu pilsētvidē;
		3. jauniegūto datu vai secinājumu par prototipu izmantošanas potenciāls;
		4. tehnoloģijas vai prototipa tehniskā gatavība uzstādīšanai pilsētvidē un spēja uzkrāt iegūtos datus un informāciju.
	6. Vērtēšana notiek, Komisijas locekļiem vienojoties par katram Atbalsta Pretendentam piešķiramo punktu skaitu katrā kritērijā. Piešķirtais vērtējums tiek noapaļots līdz vienam skaitlim (bez zīmēm aiz komata). Komisijas sekretārs Pieteikumu vērtēšanas gaitā saskaņā ar šo vērtējumu aizpilda un vērtēšanai beidzoties sagatavo vērtēšanas kopsavilkumu, kuru apstiprina visi Komisijas locekļi.
	7. Par Programmas uzvarētājiem pasludina Atbalsta Pretendentus, kuri ieguvuši augstāko kopējo punktu summu Pieteikumu otrajā posmā un kuru kopējā atbalsta summa nepārsniedz Nolikuma 11. punktā minēto kopējo 2021. gadā programmai atvēlēto budžetu (publisko finansējumu).
5. Ja nav iespējams noteikt precīzu Pieteikumu vietu kārtību arī pēc 44. punktā norādītās kārtības, tad par uzvarētāju vietu kārtību lemj Komisija, balsojot.
6. Ja nolikuma 11. punktā minētā summa nepieļauj pilna Pieteikumā, atbilstoši nolikuma prasībām aprēķinātā Atbalsta piešķiršanu, tad Pretendentam, kurš saņēmis mazāko punktu skaitu otrajā vērtēšanas kārtā, tiek piešķirta tiesība noslēgt līgumu ar Pašvaldību par mazāku summu.
7. Komisija lēmumu par Programmas rezultātiem pieņem ne vēlāk kā līdz 2021. gada 6 .decembrim.
8. Komisijas lēmums par Programmas rezultātiem tiek:
	1. publicēts tīmekļa vietnē <https://www.riga.lv/lv/atbalsta-programmas>;
	2. rakstiski paziņots visiem Programmas uzvarētājiem, nosūtot e-pastu uz Programmas Pieteikumā norādīto e-pasta adresi.
9. Pašvaldība patur tiesības pirms līguma noslēgšanas pieprasīt no Atbalsta saņēmēja papildus skaidrojumu par Pieteikumā ietverto informāciju.

# VIII. Pretendenta tiesības un pienākumi

1. Pretendents ir tiesīgs pirms Pieteikumu iesniegšanas termiņa beigām atsaukt iesniegto Pieteikumu.
2. Pretendents ir atbildīgs par Pieteikumā ietvertās informācijas patiesumu.
3. Pretendents ir atbildīgs par to, lai iegūtie dati tiktu apstrādāti un izmantoti veidos, kas atbilst Eiropas parlamenta un padomes regulas Nr. 2016/679 "Par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)" noteikumiem un prasībām un Atbalsta saņēmējs ir uzskatāms par pārzini datiem Vispārīgās datu aizsardzības regulas izpratnē.
4. Pretendents ir materiāli atbildīgs par Programmas ietvaros uzstādīto tehnoloģiju vai prototipu, kā arī sedz visus zaudējumus par kaitējumu, kas nodarīts Programmas ietvaros uzstādītajai tehnoloģijai trešās puses darbību, laikapstākļu, dabas stihiju u.c. iepriekš neuzskaitītu faktoru ietekmē.
5. Pretendentam ir pienākums ievērot šī Programmas nolikuma un tā pielikumu prasības.
6. Pretendentam ir tiesības uzdot Komisijai jautājumus par šo nolikumu un Programmas norises kārtību:
	1. ne vēlāk kā 3 darba dienas līdz Pieteikumu iesniegšanas termiņa beigām, elektroniskā veidā sūtot tos uz elektroniskā pasta adresi pad@riga.lv;
	2. līdz Pieteikumu iesniegšanas termiņa beigām zvanot pa tālruni 67105421.
7. Ja jautājums rakstiskā veidā tiek saņemts vēlāk par 67.1.punktā minēto termiņu, Komisija patur tiesības uz to neatbildēt.
8. Ja tiek konstatēts Eiropas Komisijas Regulas Nr.1407/2013 prasību pārkāpums, Atbalsta saņēmējam ir pienākums atmaksāt Pašvaldībai visu no Programmas saņemto Atbalstu no līdzekļiem, kas ir brīvi no valsts atbalsta, atbilstoši Komercdarbības atbalsta kontroles likuma IV. vai V. nodaļas nosacījumiem.

# IX. Atbalsta piešķiršana

1. Pretendentam ir tiesības pārsūdzēt Komisijas lēmumu normatīvajos aktos noteiktajā kārtībā pie Rīgas domes priekšsēdētāja.
2. Persona vai personas, kura vai kuras Atbalsta saņēmēja vārdā paraksta līgumu ar Pašvaldību, ir personīgi materiāli atbildīga vai atbildīgas par Atbalsta izlietojumu
3. Pirms līguma ar Pašvaldību noslēgšanas, Programmas uzvarētājs Pašvaldībā Komisijas norādītajā termiņā iesniedz, elektroniskā veidā sūtot uz adresi pad@riga.lv, šādu informāciju:
	1. komersants paraksttiesīgas personas vārdu, uzvārdu un personas kodu;
	2. komersanta bankas rekvizītus;
4. Ja Pieteikuma iesniedzējs norādītajā termiņā nepieciešamos dokumentus neiesniedz, līgums ar to netiek slēgts un Atbalsts netiek izmaksāts.
5. Atbalsta saņēmējam paredzētā atbalsta summa tiek noteikta, pamatojoties uz Pieteikumā iekļauto informāciju.
6. Atbalsta izmaksa Atbalsta saņēmējam notiek pēc līguma ar Pašvaldību parakstīšanas, veicot vienreizēju maksājumu uz Atbalsta saņēmēja līgumā norādīto bankas kontu;
7. Pašvaldība patur tiesības neizmaksāt Atbalstu, ja Pretendents:
	1. jebkādā veidā ir maldinājis Programmas rīkotāju;
	2. līdz noteiktā termiņa beigām nav iesniedzis visus prasītos dokumentus;
	3. nav ievērojis šajā nolikumā noteiktos nosacījumus un termiņus.
8. Pašvaldībai ir tiesības likt atmaksāt izmaksāto Atbalstu, ja Atbalsta saņēmējs:
	1. nav iesniedzis izdevumus apliecinošos dokumentus, t.sk. rēķins, pavadzīme, čeks, kvīts, maksājuma uzdevums, pakalpojuma līgums un akts par tā izpildi vai citus dokumentus;
	2. nav iesniedzis gala atskaiti līgumā ar Pašvaldību noteiktajā termiņā vai iesniedzis to nepieņemamā formā un neatbilstoši saturiskajām prasībām;
	3. iegūtos datus daļēji vai pilnībā ir komercializējis;
	4. iegūtos datus daļēji vai pilnībā ir izmantojis privātām vajadzībām vai mērķiem, kas nav minēti Pieteikumā (3. pielikums);
	5. izmantojot vairākus Atbalsta Pretendentus, veicis līdzekļu apvienošanu viena projekta īstenošanai vai veicis valsts atbalsta apvienošanu attiecībā uz vienām un tām pašām attiecināmajām izmaksām citu atbalsta programmu vai projektu ietvaros;
	6. piešķirto Atbalstu lietojis personīgā labuma gūšanai, nevis komercdarbības attīstībai.
9. Iestājoties kādam no 66. punktā minētajiem gadījumiem, 10 darba dienu laikā pēc Pašvaldības pieprasījuma vēstules saņemšanas, Atbalsta saņēmējs atmaksā saņemto atbalstu Pašvaldības norādītajā kontā.
10. Gadījumā, ja Pašvaldībai apstiprinot Atbalsta saņēmēja iesniegto gala atskaiti, tiek konstatēts, ka atbilstoši noslēgtā Atbalsta piešķiršanas līgumam, Atbalsta saņēmējs nav izmantojis visu iepriekš Programmas ietvaros saņemto atbalstu vai arī daļa no saņemtā Atbalsta ir izmantota neatbalstāmām darbībām, 20 darba dienu laikā pēc Pašvaldības pieprasījuma vēstules saņemšanas, Atbalsta saņēmējs atmaksā vēstulē norādīto saņemtā Atbalsta summu Pašvaldības norādītajā kontā.

# X. Programmas rīkotāja kontroles mehānismi

1. Programmas rīkotājam ir tiesības līguma darbības laikā veikt uzstādīto tehnoloģiju un/vai prototipu pārbaudes, lai pārliecinātos par to, ka uzstādītās tehnoloģijas neietekmē inženiertehniskā objekta pamatfunkciju veikšanu.
2. Programmas rīkotājam ir tiesības Programmas ieviešanas laikā pieaicināt ekspertus, lai pārliecinātos par to vai no tehnoloģijām iegūtie dati vai prototipu testi atbilst tam, kas tika norādīts Pieteikumā. Eksperti pirms pārbaudes veikšanas paraksta apliecinājumu par datu neizpaušanu trešajām personām.

# XI. Komisijas darba organizācija

1. Komisiju un tās sekretāru apstiprina Pašvaldības pilnvarots pārstāvis. Komisijas sastāvā tiek iekļauti četri Rīgas pilsētas pašvaldības pārstāvji.
2. Komisijas locekļi pirms iesniegto Pieteikumu izvērtēšanas paraksta apliecinājumu par datu neizpaušanu trešajām personām un neieinteresētību kāda konkrēta atbalsta pretendenta izvēlē (6. pielikums).
3. Komisijai ir tiesības Pretendentu Pieteikumu vērtēšanas laikā pieaicināt attiecīgās jomas ekspertus, lai pārliecinātos par Pieteikuma veidlapā norādītās informācijas atbilstību nolikuma prasībām, kā arī uzklausītu ekspertu viedokli par Pieteikuma veidlapā norādīto informāciju. Pieaicinātajiem ekspertiem ir tikai konsultatīvas funkcijas un viņi nepiedalās Pieteikumu vērtēšanā.
4. Komisiju vada un tās darbu kontrolē Komisijas priekšsēdētājs.
5. Komisijas sēdes notiek pēc Komisijas priekšsēdētāja vai Komisijas locekļu ierosinājuma.
6. Vienādu balsu skaita gadījumā izšķirošā ir Komisijas priekšsēdētāja balss.
7. Komisijas kompetencē ietilpst:
	1. sagatavot atbildes uz jautājumiem par Programmu;
	2. izvērtēt iesniegtos Pieteikumus;
	3. saskaņā ar šo nolikumu un balstoties uz iesniegto Pieteikumu saturu, pieņemt lēmumus par Programmas rezultātiem un noteikt Programmas uzvarētājus;
	4. pamatojoties uz Atbalsta saņēmēja iesniegumu vai citu informāciju, lemt par:
		1. līguma termiņa izmaiņām;
		2. citiem noslēgtā līguma grozījumiem.
	5. pamatojoties uz Atbalsta saņēmēja iesniegtu līguma izpildes gala atskaiti vai citu informāciju lemt par:
		1. līguma izpildes gala atskaites apstiprināšanu;
		2. līguma izpildes gala atskaites neapstiprināšanu un lūguma Atbalsta saņēmējam iesniegt atkārtotas līguma izpildes gala atskaites nosūtīšanu vai saņemtā atbalsta summas daļēju vai pilnīgu atmaksu;
		3. līguma izpildes gala atskaites izskatīšanas atlikšanu līdz papildus informācijas saņemšanai;
	6. pieņemt citus lēmumus par Atbalsta Programmu;
	7. veikt Atbalsta izlietojuma kontroli;
	8. sniegt priekšlikumus par budžeta izmaiņām gan atbalstāmajām aktivitātēm, gan Programmā kopumā;
	9. organizēt un veikt līgumu ar Pašvaldību izpildes kontroli.

# XII. Informatīva apraksta un gala atskaites iesniegšana

1. Tiem Pretendentiem, kas tiek pasludināti par Programmas uzvarētājiem ne vēlāk kā 1 mēnesi pēc tehnoloģijas vai prototipa uzstādīšanas un nodošanas ekspluatācijā jāiesniedz Pašvaldībā informatīvs apraksts par projekta realizāciju, klāt pievienojot Atbalsta saņēmēja apliecinātas atbalstāmo izmaksu izdevumus pamatojošu dokumentu kopijas (līgumi, rēķini, saņemto pakalpojumu attaisnojuma akti, čeki, pavadzīmes, u.tml.).
2. Ne vēlāk kā 1 mēnesi pēc uzstādītās iekārtas demontāžas, Atbalsta saņēmējiem jāiesniedz Pašvaldībā gala atskaite, kurā nepieciešams iekļaut šādu informāciju:
	1. informāciju par projekta realizācijas gaitu, panākumiem un problēmām, ja tādas radušās projekta īstenošanas gaitā;
	2. finanšu pārskatu, kurā iekļaujama informācija par Atbalsta izlietojumu, tajā skaitā, informāciju un izdevumus pamatojošos dokumentus, kas saistīti ar iekārtas demontāžu;
	3. apkopotu informāciju par tehnoloģijas vai prototipa ekspluatācijas laikā iegūtajiem datiem un galvenos secinājumus, kas gūti no Viedpilsētas tehnoloģiju pilotteritorijās uzstādītajām tehnoloģijām vai veikto prototipu testiem.
3. Gala atskaite iesniedzama Pašvaldībā elektroniskā veidā, parakstīta ar e-parakstu, nosūtot to uz e-pasta adresi pad@riga.lv.